20050303
Решение на Съвета
от 3 март 2005 година
относно сключването на Споразумение между Европейската общност и правителството на Социалистическа република Виетнам относно достъпа до пазара
(2005/244/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейска общност, и по-специално член 133 от него, във връзка с член 300, параграф 2, първа алинея от него,
като взе предвид предложението на Комисията,
като има предвид, че:
(1) Комисията е договорила от името на Общността двустранно споразумение за ранно прилагане на договореностите за достъп до пазара, свързани с присъединяването на Виетнам към СТО.
(2) Споразумението е било парафирано на 3 декември 2004 г.
(3) Необходимо е споразумението, което е с временен характер и е sui generis, да влезе в сила колкото се може по-рано, за да може да бъде ефективно. Сключването на Споразумението не засяга по никакъв начин разделението на правомощията между Общността и нейните държави-членки в съответствие с правото на Общността, разтълкувано от Съда на Европейските общности.
(4) Споразумението следва да бъде одобрено от името на Общността,
РЕШИ:
Член 1
Споразумението между Европейската общност и правителството на Социалистическа република Виетнам относно достъпа до пазара се одобрява от името на Общността.
Текстът на Споразумението е приложен към настоящото решение.
Член 2
Оправомощава председателя на Съвета да определи лицето, упълномощено да подпише Споразумението от името на Общността.
Член 3
Комисията, в съответствие с процедурата по член 17 от Регламент (ЕИО) № 3030/93 на Съвета от 12 октомври 1993 г. относно общите правила за внос на някои текстилни изделия от трети страни [1], приема мярката, предвидена в член 5 от Споразумението, състояща се в повторно прилагане на квотите за текстил и облекло, в случай че Виетнам не изпълни задълженията си по членове 2, 3 и 4 от Споразумението и параграф 9 от Споразумението под формата на размяна на писма, парафирано на 15 февруари 2003 г.
Разпоредбите на настоящото решение за одобряване на Споразумението отменят Регламент (ЕИО) № 3030/93, доколкото последният му противоречи.
Съставено в Брюксел на 3 март 2005 година.